Gammel Dansk og Aalborg Jubilæums Akvavit er sammen med resten af den svenske alkoholkoncern Vin & Sprit blevet solgt til verdens næststørste spritfirma Pernod Ricard.

Indbegrebet af en "lille én" til sølvbryllupsmorgenmåltidet eller tilbehøret til sildene er blevet fransk. Det er den svenske regering, der har solgt sine aktier i spritten. Prisen for de danske mærker og et af verdens mestsælgende vodkamærker Absolut Vodka: 55 milliarder svenske kroner svarende til 43,7 milliarder danske. Sidste sommer meldte den danske bryggerigigant Carlsberg ud, at man var interesseret i at købe dele af Vin & Sprit. Den svenske avis Dagens Industri kunne citere Paul Bergqvist, bestyrelsesformand for Carlsberg Sverige, for bryggeriets interesse i at købe dele af Vin & Sprit. Men nu gik hele butikken til franskmændene i stedet. /Ritzau/